Drie in hof vir wapens, horingsTwee van die drie verdagtes wat Donderdag in die hof verskyn het. (Foto: SA Polisie) WAARSKUWING: Hierdie berig bevat foto’s wat sommige lesers kan ontstel en nie geskik is vir kinders nie. Drie mans wat Dinsdag in hegtenis geneem is op aanklagte van die onwettige besit van vuurwapens en oortredings van die Wet op Nasionale Omgewingsbestuur en Biodiversiteit (Nemba), het vroeër vandag vlugtig in onderskeidelik die Klerksdorp- en Jouberton-landdroshof in Noordwes verskyn. Die mans, onderskeidelik 23, 35 en 43 jaar oud, is in ŉ intelligensie-gedrewe operasie deur die Valke, die polisie se intervensie-eenheid, asook die eenheid wat onwettige mynbedrywighede ondersoek, in hegtenis geneem. Nog een van die verdagtes. (Foto: SA Polisie) Kapt. Tlangelani Rikhotso, woordvoerder van die Valke, het gesê die eerste verdagte is op ŉ plaas naby Klerksdorp in hegtenis geneem. Hy is in besit van ŉ jaggeweer, haelgeweer, rewolwer, pistool en ŉ groot aantal leë koeëldoppies en ammunisie gevind. “Verdere ondersoek het die span gelei na nóg ŉ plaas, naby Hartbeesfontein, waar nog twee verdagtes in hegtenis geneem is. ŉ Verskeidenheid vuurwapens, waaronder ŉ jaggeweer, pistool en rewolwer, is gevind,” het Rikhotso gesê. Die polisie het ook beslag gelê op 100 renosterhorings, vier tierkarkasse en Amerikaanse dollar ten bedrae van sowat R15 000. Die ondersoek duur intussen voort. Rikhotso het gesê die saak teen die mans is tot 15 Desember uitgestel, wanneer hulle na verwagting aansoek om borgtog gaan doen.